text: Anders vinder EM-guld som landbrugsmekaniker
  05 december 2016 kl. 06.10
  Søndag aften kunne landbrugsmaskinmekanikeren Anders Ebbekær Pedersen fra Brørup kalde sig Europamester i sit fag.
  Efter tre hårde konkurrencedage ved Europamesterskaberne i håndværkskonkurrencen ’Skills’ blev 23-årige Anders Ebbekær Pedersen fra Brørup udråbt til Europas bedste landbrugsmaskinmekaniker.
  - Jeg tror ikke rigtigt, at det er gået op for mig endnu. Men det er fedt - det er rigtigt fedt, siger Anders Ebbekær Pedersen til TV SYD. 
  EM i ’Skills’ blev afholdt i Sverige, hvor næsten 500 unge fra europæiske erhvervsuddannelser dystede om EM i 36 forskellige fag. Deltagerne var fra 34 nationer.
  Anders Ebbekær Pedersen, guldvinder, EM i 'Skills'.: "Jeg tror ikke rigtigt, at det er gået op for mig endnu. Men det er fedt - det er rigtigt fedt."
  Anders Ebbekær Pedersen var i konkurrence med landbrugsmaskinmekanikere fra Rusland, Holland, Tyskland, Schweiz, Frankrig, Letland og Østrig. På andenpladsen kom den tyske deltager, mens bronzen gik til Letland.
  - Det er kun én gang, man kan opleve det her, så det er en oplevelse, som jeg nu altid har, siger Anders Ebbekær Pedersen.
  Som landbrugsmaskinmekaniker skal man kunne en hel del mere end at skrue i motorer. De store landbrugsmaskiner har bl.a. meget hydraulik og elektronik, og almindeligt smedearbejde hører også til faget.
  I alt deltog syv danskere i konkurrence. Fire fik medaljer.
  